Diari Oficial de la Generalitat Valenciana


Sumari del DOGV 7556, del 25-06-2015 (2015/5994)

RESOLUCIÓ de 24 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre el Ministeri d'Hisenda i Administracions Públiques i la Generalitat sobre diverses actuacions de coordinació en matèria de contractació pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7556

Data del DOGV
:   25-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5994


Data del document
:   24-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 24 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre el Ministeri d'Hisenda i Administracions Públiques i la Generalitat sobre diverses actuacions de coordinació en matèria de contractació pública. [2015/5994]  
El Ministeri d'Hisenda i Administracions Públiques i la Generalitat, han subscrit, prèvia tramitació reglamentària, el 15 de juny de 2015, el conveni per a la realització d'actuacions de coordinació en matèria de contractació pública.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú i en la clàusula quarta del conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 403/2015 i que figura com a annex d'esta resolució.  
  
  
València, 24 de juny de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Ministeri d'Hisenda i Administracions Públiques i la Generalitat sobre diverses actuacions de coordinació en matèria de contractació pública  
  
Madrid, 15 de juny de 2015  
  
Reunits  
D'una banda Pilar Platero Sanz, subsecretària d'Hisenda i Administracions Públiques, anomenada per Reial Decret 1853/2011, de 23 de desembre, amb competència per a subscriure el present conveni en virtut de la delegació de competències feta per l'article 6 de l'Orde HAP/1335/2012, de 14 de juny, de delegació de competències a favor de diversos òrgans del Ministeri d'Hisenda i Administracions Públiques.  
  
I d'una altra, Juan Carlos Moragues Ferrer, conseller d'Hisenda i Administració Pública de la Generalitat, nomenat pel Decret 20/2012, de 7 de desembre, del president de la Generalitat (DOCV 6919, 10.12.2012), especialment facultat per a este acte per l'Acord del Consell de data 8 de maig de 2015.  
  
Exposen  
El text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre (TRLCSP, d'ara en avant), establix en l'article primer que té per objecte regular la contractació del sector públic, a fi de garantir que s'ajuste als principis de llibertat d'accés a les licitacions, publicitat, transparència dels procediments i no discriminació i igualtat de tracte entre els candidats, buscant salvaguardar la lliure competència i la selecció de l'oferta econòmicament més avantatjosa.  
L'àmbit d'aplicació del TRLCSP es concreta en l'article segon, que definix com a contractes del sector públic aquells contractes onerosos, siga quina en siga la naturalesa, celebrats per alguna de les entitats definides com a sector públic en l'article tercer.  
Continua l'article segon, en l'apartat tercer, indicant que l'aplicació del text refós als contractes que celebren les comunitats autònomes i les entitats locals del seu territori o organismes dependents s'efectuarà d'acord amb el que preveu la disposició final segona.  
  
La citada disposició final segona assenyala que, amb caràcter general, el text refós és legislació bàsica dictada a l'empara de l'article 149.1 de la Constitució i, en conseqüència, és d'aplicació general a totes les administracions públiques i organismes i entitats que en depenen, exceptuant una sèrie d'articles concrets, als quals exclou el caràcter de legislació bàsica.  
El present conveni de col·laboració té per objecte la coordinació de les actuacions de l'Administració General de l'Estat i la Comunitat Autònoma de la Generalitat en dos àmbits concrets: la Plataforma de Contractació del Sector Públic i els registres oficials de licitadors i empreses classificades.  
Es pretén utilitzar i difondre la Plataforma de Contractació del Sector Públic, que preveu l'article 334 del TRLCSP, com a suport als perfils de contractant de qualsevol òrgan de contractació amb independència de l'administració de què depenga, així com per a donar publicitat a través d'Internet de les convocatòries i resultats de licitacions, i tota la informació addicional que es considere rellevant respecte als contractes que se celebren, facilitant, així mateix, les comunicacions entre l'òrgan de contractació i els licitadors ?comprenent altres tràmits de la contractació administrativa?, que agilitzen i faciliten la tramitació, tant als òrgans gestors del sector públic com als contractistes.  
  
L'esmentada plataforma constituïx un vehicle idoni per a complir els principis esmentats que han inspirat al TRLCSP de llibertat d'accés a les licitacions, publicitat, transparència, igualtat de tracte i no discriminació, atés que és susceptible de ser utilitzada per qualsevol òrgan de contractació del sector públic, siga quina siga l'administració Pública de què depenga, i sense perjuí de l'existència d'altres instruments semblants en les comunitats autònomes.  
La interconnexió de dades entre les plataformes de les comunitat autònomes i la de l'Estat, quant al desplegament normatiu, ja s'ha regulat per mitjà de la disposició addicional tercera de la Llei 20/2013, de 9 de desembre, de garantia de la unitat de mercat, que modifica l'esmentat article 334 del TRLCSP, canviant la denominació de la Plataforma de l'Estat a Plataforma de Contractació del Sector Públic i establint el caràcter obligatori de la seua utilització per totes les entitats esmentades en l'article tercer apartat primer del TRLCSP.  
  
En l'article 326 del TRLCSP, s'inclou el Registre Oficial de Licitadors i Empreses Classificades de l'Estat; en l'article 327 del TRLCSP, s'hi citen els registres oficials de licitadors i empreses classificades de les comunitats autònomes, i en l'article 332, es preveu la col·laboració entre els esmentats registres, i l'Estat facilitarà, a totes les administracions, la informació que necessiten sobre el contingut dels respectius registres, sent el present conveni un bon instrument per a fer efectiva la col·laboració indicada.  
D'altra banda, el valor que, als efectes de contractació paneuropea, reconeixen les directives 2014/24/UE, del Parlament Europeu, i del Consell, de 26.02.2014, sobre Contractació Pública, per la qual es deroga la directiva 2004/18/CE, als registres nacionals dels estats membres de la Unió Europea, i el reconeixement dels efectes dels seus certificats en els contractes públics celebrats per tots els països membres, fa molt avantatjosa per als empresaris inscrits la consolidació dels distints registres de licitadors actualment existents en un únic Registre Nacional, els certificats del qual proporcionen a tots els empresaris inscrits els avantatges derivats de les esmentades disposicions.  
Per això, i d'acord amb els principis en què està inspirat el text refós, llibertat d'accés, publicitat, concurrència, transparència, etc., és necessari i convenient que les administracions públiques facen un esforç a coordinar-se en esta matèria i que s'utilitzen la mateixa terminologia, els mateixos criteris, procediments i documents, de tal forma que els agents econòmics, o licitadors, siga quin siga l'àmbit territorial en què mostren interés sobre una contractació, tinguen la certesa i seguretat, que la documentació, la terminologia, els principis i els criteris seran semblants, siga quin siga l'òrgan de contractació.  
  
Vist l'anteriorment exposat i en el marc de col·laboració mútua que ha de presidir les relacions entre les administracions públiques, i en compliment del que establix l'article 4 de la Llei 30/1992, de 26 de novembre, de la Llei de Règim Jurídic de les Administracions Públiques i del Procediment Administratiu Comú, els representants de les dos parts consideren que seria molt beneficiós per al compliment dels seus respectius fins establir un marc de col·laboració en l'àmbit de les esmentades matèries de contractació pública.  
Així mateix, l'article 33 de la Llei 2/2011, de 4 de març, d'Economia Sostenible, preveu la cooperació entre les administracions públiques a fi d'adoptar mesures per a la racionalització i la contenció del gasto públic.  
El contingut de les propostes d'actuació del present conveni es troba inclòs dins de les mesures aprovades per la Comissió per a la Reforma de les Administracions Públiques (CORA), creada per l'acord del Consell de Ministres de 26.12.2012, en concret la mesura núm. 1.04.001, relativa a la Plataforma de Contractació del Sector Públic, i la mesura núm. 1.04.003, relativa als registres oficials de licitadors i empreses classificades de les comunitats autònomes.  
Pel que fa al procediment per a la celebració de convenis, cal tindre en compte el que preveu la Llei 30/1992, de Règim Jurídic de les Administracions Públiques i del Procediment Administratiu Comú.  
  
Segons establix la disposició addicional tretzena de la Llei 30/1992, de Règim Jurídic de les Administracions Públiques i del Procediment Administratiu Comú, en l'àmbit de l'Administració General de l'Estat, els titulars dels departaments ministerials i els presidents o directors dels organismes públics vinculats o dependents podran celebrar els convenis previstos en l'article 6, dins de les facultats que els atorga la normativa pressupostària i després del previ compliment dels tràmits establits, entre els quals s'indicarà necessàriament l'informe del ministeri o ministeris afectats.  
Fins que no tinga lloc un desplegament normatiu de l'esmentada matèria, han d'entendre's aplicables les previsions contingudes en l'Acord del Consell de Ministres de 2 de març de 1990, modificat per l'Acord de Consell de Ministres de 3 de juliol de 1998, relatives al contingut dels convenis i procediment per a la seua aprovació prèvia a la seua firma.  
L'Acord del Consell de Ministres de 2 de març de 1990, sobre convenis de col·laboració entre l'Administració General de l'Estat i les comunitats autònomes, modificat per Acord del Consell de Ministres de 3 de juliol de 1998, sobre competència per a celebrar convenis de col·laboració amb les comunitats autònomes, publicats per sengles resolucions de l'extinta Secretària d'Estat per a les Administracions Públiques (BOE 16 de març de 1990 i 3 de juliol de 1998, respectivament) en l'apartat primer disposa que la subscripció de convenis de col·laboració entre l'Administració de l'Estat i les comunitats autònomes haurà de ser autoritzada amb caràcter previ per la Comissió Delegada del Govern per a Política Autonòmica, i atribuïx, en l'apartat sèptim, punt 3, al llavors Secretari d'Estat per a les Administracions Territorials l'autorització provisional d'aquells convenis en què l'informe de l'extint Ministeri d'Administracions Públiques fóra favorable o en què, formulades observacions sobre aspectes formals, hagueren sigut completament esmenades, i afegix que esta autorització provisional haurà de ser ratificada per la comissió delegada del Govern en la primera sessió que esta celebre.  
  
El Reial Decret 1886/2011, de 30 de desembre, pel qual s'establixen les comissions delegades del Govern, en la disposició addicional quarta, punt 1, suprimix l'esmentada Comissió Delegada del Govern per a Política Autonòmica.  
El Reial Decret 256/2012, de 27 de gener, pel qual es desenrotlla l'estructura orgànica bàsica del Ministeri d'Hisenda i Administracions Públiques, en l'article 14.1.c, atribuïx a la Direcció General de Coordinació de Competències amb les comunitats autònomes i les entitats locals, de la Secretaria General de Coordinació Autonòmica i Local, la tramitació de l'autorització i el registre dels convenis de col·laboració entre l'Administració General de l'Estat i les administracions de les comunitats autònomes.  
Per tot això, i d'acord amb la naturalesa del conveni, s'ha remés per al seu preceptiu informe a la Secretària General de Coordinació Autonòmica i Local, així com a la Secretaria d'Estat de Pressupostos i Gastos, les dos dependents del Ministeri d'Hisenda i Administracions Públiques.  
Consultada l'Advocacia de l'Estat en la Secretaria d'Estat d'Administracions Públiques sobre el tractament que procedix donar transitòriament als projectes de conveni de col·laboració fins que se'n regule un nou procediment d'autorització, l'esmentada Advocacia de l'Estat, després de la consulta formulada i emesa amb data 9 de març de 2012, va indicar en el seu informe de data 15 de març de 2012 que, fins que no existisca una norma que derogue expressament o tàcitament l'esmentat acord del Consell de Ministres de 2 de març de 1990, no pot considerar-se que les exigències contingudes en l'esmentat acord en relació amb la subscripció de convenis de col·laboració (sotmetiment a autorització prèvia, etc.) hagen quedat sense efecte com a conseqüència de la supressió de la Comissió Delegada del Govern per a Política Autonòmica, sense perjuí de la necessitat d'adaptar les referències als distints òrgans del Govern i de l'Administració contingudes en l'esmentat acord a l'actual estructura del govern i d'administració de l'Estat, i estima en este sentit que ha de mantindre's l'autorització provisional, que entén que correspon atorgar al titular de la Secretaria General de Coordinació Autonòmica i Local, i la seua ratificació, que, per les raons que exposa l'informe, ha de correspondre ara al Consell de Ministres.  
  
Mitjançant l'acord de Consell de Ministres de data 12 de juny de 2015 s'ha ratificat l'autorització provisional per a la subscripció d'este conveni de col·laboració.  
De conformitat amb el que disposa el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, consta en l'expedient els informes del Registre de Convenis, de l'Advocacia General de la Generalitat i de la Subsecretaria de la Conselleria d'Hisenda i Administració Pública. Així mateix hi consta l'informe de la Direcció General de Tecnologies de la Informació de la Conselleria d'Hisenda i Administració Pública.  
Així mateix, i en compliment del que disposa l'article 26.1.a de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i atés que la duració del Conveni no s'esgota en el mateix exercici de la seua subscripció, hi consta l'informe favorable de la Direcció General de Pressupostos de la Conselleria d'Hisenda i Administració Pública.  
L'expedient, de conformitat amb el que disposa l'article 26.4 de la Llei 1/ 2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions ha sigut fiscalitzat per la Intervenció General de la Generalitat. Generalitat.  
Este conveni ha sigut aprovat pel Consell, en reunió celebrada el dia 8 de maig de 2015.  
En conseqüència, les dos administracions públiques acorden subscriure el present conveni de col·laboració de conformitat amb les següents:  
  
CLÀUSULES  
  
Primera. Objecte del conveni  
El present conveni té per objecte la col·laboració entre l'Administració General de l'Estat, Ministeri d'Hisenda i Administracions Públiques, i Generalitat, en matèria de contractació pública, en els termes que establix este conveni, de cara a la realització de les activitats següents:  
  
I. Utilització de la Plataforma de Contractació del Sector Públic per a aportar informació sobre els processos de contractació en l'àmbit de competències per mitjà de la utilització d'una única plataforma de contractació.  
II. Consolidació en un únic Registre Oficial de Licitadors i Empreses Classificades del Sector Públic dels assentaments del Registre Oficial de Licitadors i Empreses Classificades de l'Estat (ROLECE) i el Registre de Contractistes i Empreses Classificades de la Comunitat Valenciana, d'acord amb el que establix la clàusula segona. Després de l'obertura del Registre Oficial de Licitadors i Empreses Classificades del Sector Públic, les dos administracions hi practicaran les inscripcions registrals que actualment practiquen els seus respectius Registres, als quals el nou registre substituirà a tots els efectes una vegada s'hagen efectuat els corresponents canvis normatius, d'acord amb el procediment a què es referix la clàusula tercera. Les dites inscripcions tindran els mateixos efectes i plena eficàcia davant de tots els òrgans de contractació del sector públic, sense cap distinció per raó de l'administració que les haja practicades.  
A este efecte, les respectives administracions promouran diligentment les modificacions normatives, organitzatives i de procediments que siguen necessàries per a la plena efectivitat del que acorda.  
I. Plataforma de Contractació del Sector Públic  
A) Àmbit objectiu d'aplicació  
Este conveni, en l'àmbit de coordinació de la Plataforma de Contractació del Sector Públic, té per objecte unificar la publicació de les convocatòries de licitacions de totes les entitats pertanyents al sector públic, i els seus resultats en un mateix sistema d'informació que oferisca a través d'Internet tota la informació de forma accessible a les empreses i ciutadans.  
Es pretén amb això facilitar el compliment de la disposició addicional tercera de la Llei 20/2013, de 9 de desembre, de garantia d'unitat de mercat, en la qual s'establix que:  
«La Plataforma de Contractació de l'Estat que regula l'article 334 del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, passarà a denominar-se Plataforma de Contractació del Sector Públic.  
En la Plataforma els òrgans de contractació publicaran, en tot cas, directament, la convocatòria de licitacions i els seus resultats, de totes les entitats compreses en l'apartat 1 de l'article 3 del text refós de la Llei de Contractes del Sector Públic.»  
B) Actuacions  
Les dos administracions públiques executaran els compromisos que establix la clàusula octava i faran els desenrotllaments informàtics que els corresponguen en els terminis més breus possibles.  
C) Procediment  
Per a dur a terme l'esmentada proposta s'ha previst una fase. La Direcció General del Patrimoni de l'Estat i la Generalitat realitzaran els desplegaments normatius, organitzatius i tècnics necessaris per a fer possible el compliment dels objectius previstos.  
Adhesió a la Plataforma de Contractació del Sector Públic  
Inclou el procediment d'adhesió a la Plataforma de Contractació del Sector Públic de tots els perfils del contractant corresponents a òrgans de contractació de l'Administració de la Generalitat i el seu sector públic instrumental, les institucions d'autogovern que publiquen en la Plataforma de Contractació de la Generalitat, així com les entitats locals de la Comunitat Valenciana que, així mateix, publiquen en la Plataforma de Contractació de la Generalitat.  
La Generalitat està interessada en els servicis de licitació electrònica que oferix la Plataforma de Contractació del Sector Públic, per la qual cosa s'abordarà la integració dels perfils de contractant en la Plataforma de Contractació del Sector Públic de tots els òrgans de contractació de l'Administració de la Generalitat i el seu sector públic instrumental, així com les institucions d'autogovern que publiquen en la Plataforma de Contractació de la Generalitat i de les entitats locals de la Comunitat Valenciana que, així mateix, publiquen en la Plataforma de Contractació de la Generalitat.  
Tot això sense perjuí del funcionament independent de la plataforma de licitació electrònica Ge-Compres de la Central de Compres de la Generalitat.  
D) Compromís de les parts  
Les dos administracions acorden que el servici s'oferirà d'acord amb les condicions següents:  
La Direcció General del Patrimoni de l'Estat  
a) Oferirà suport tècnic per a la incorporació automàtica dels perfils de contractant que residixen en la Plataforma de Contractació de la Generalitat.  
b) Assegurarà la disponibilitat del servici en mode 24x7. Podran programar-se parades del servici fora de l'horari habitual de treball amb un avís previ als usuaris de, com a mínim, 48 hores, excepte causa justificada.  
c) Oferirà la formació necessària per mitjà de cursos de la publicació en la Plataforma de Contractació del Sector Públic i de la licitació electrònica a través de la Plataforma, quan estiga operativa.  
d) Habilitarà un sistema d'interconnexió entre la Plataforma de Contractació del Sector Públic i els sistemes informàtics de la Generalitat, als efectes de l'obtenció directa d'informació des de la Plataforma de Contractació del Sector Públic per part de la Generalitat.  
e) Desenrotllarà les especificacions tècniques i funcionals que siguen necessàries per a assegurar que, en la fase d'adhesió a la Plataforma de Contractació del Sector Públic de tots els perfils de contractant corresponents a òrgans de contractació que publiquen en la Plataforma de Contractació de la Generalitat, es done sempre i en tot moment adequat compliment a la normativa nacional i europea en matèria de transparència i publicitat de la informació contractual  
f) La busca de la informació, utilitzant els camps estructurats que determinen les dos parts, podrà fer-se en valencià.  
  
La Generalitat  
a) Autoritza que la Plataforma de Contractació del Sector Públic puga oferir servicis públics a ciutadans i empreses basats en l'explotació d'esta informació: servicis de subscripcions i alertes.  
E) Comité tècnic  
A fi d'impulsar i coordinar l'execució de les actuacions necessàries per a l'execució de les mesures previstes en este conveni, així com per al seu seguiment, en este apartat es crearà un comité tècnic format per dos membres, un pertanyent a cada administració pública.  
  
El representant de l'Administració General de l'Estat serà la subdirectora general de Coordinació de la Contractació Electrònica de la Direcció General del Patrimoni de l'Estat del Ministeri d'Hisenda i Administracions Públiques.  
El representant de la Generalitat serà el tècnic de sistemes del Servici d'Aplicacions d'Hisenda de la Direcció General de Tecnologies de la Informació de la Conselleria d'Hisenda i Administració Pública.  
  
A requeriment dels dits representants, podran incorporar-se a les sessions del comité un o més experts, amb caràcter no permanent, en funció de les matèries a ser tractades en cada sessió.  
El comité tècnic es reunirà totes les vegades siga necessari i a petició de qualsevol de les parts, i es reunirà almenys una vegada a l'any, per a avaluar els resultats derivats de l'execució del conveni i, si és el cas, proposar l'adopció de mesures que contribuïsquen al seu compliment.  
F) Costos d'este apartat del Conveni de Col·laboració  
Els servicis de la Plataforma de Contractació del Sector Públic, inclosa el servici de licitació electrònica, quan es trobe disponible, els oferirà l'Administració General de l'Estat a la Generalitat de forma totalment gratuïta.  
L'Administració General de l'Estat, per mitjà de la Direcció General del Patrimoni de l'Estat, assumirà el cost de:  
a) Els desenrotllaments informàtics per a les adaptacions de la Plataforma de Contractació del Sector Públic que siguen necessàries per a facilitar la possibilitat de publicar la informació per part de la Generalitat  
b) El desenrotllament d'especificacions funcionals i tècniques dels sistemes d'interconnexió entre sistemes, des de la Plataforma de Contractació del Sector Públic per la Generalitat.  
c) El servici de suport d'usuaris institucionals relatiu a l'ús de la Plataforma, o el suport tècnic relatiu a la interconnexió dels sistemes, als efectes de l'obtenció directa d'informació des de la Plataforma de Contractació del Sector Públic per la Generalitat.  
d) El manteniment de la infraestructura informàtica i dels servicis necessaris per al funcionament correcte de la Plataforma de Contractació del Sector Públic.  
No obstant això, la Generalitat assumirà el cost:  
a) Dels desenrotllaments informàtics que siga necessari escometre en els propis sistemes d'informació per a l'obtenció directa d'informació des de la Plataforma de Contractació del Sector Públic per la Generalitat.  
b) Dels servicis de comunicacions necessaris per a connectar amb la Plataforma de Contractació del Sector Públic, a través d'Internet o de la xarxa SARA  
El cost derivat de l'adhesió a la Plataforma de Contractació del Sector Públic es finançarà amb càrrec al pressupost de la Generalitat destinat al projecte DESIGHA-2014-Desenrotllament dels sistemes d'informació de la Generalitat en matèria d'Hisenda. Lot II: Gestió econòmic financera i altres sistemes auxiliars, per al qual s'ha efectuat l'oportuna retenció de crèdit amb càrrec a l'aplicació pressupostària 16.64.36.022.42.413.80. Sense que es genere cap cost per la subscripció del conveni.  
II. Registre Oficial de Licitadors i Empreses Classificades del Sector Públic  
A) Àmbit objectiu d'aplicació  
El text refós de la Llei de Contractes del Sector Públic establix en els articles del 326 a 332 el contingut i regulació bàsica del Registre Oficial de Licitadors i Empreses Classificades de l'Estat (ROLECE), habilita igualment les comunitats autònomes per a crear els seus propis registres oficials de licitadors i disposa que facilitaran a les altres administracions la informació que necessiten sobre el contingut dels respectius registres.  
Addicionalment, l'article 83 la Llei atribuïx a les inscripcions del ROLECE plens efectes d'acreditació davant de tots els òrgans de contractació del Sector Públic, mentres que atorga a les inscripcions dels registres creats per les comunitats autònomes els mateixos efectes en els seus respectius àmbits propis de contractació i en els de les entitats locals del seu àmbit territorial.  
En l'àmbit dels registres de licitadors, el present conveni té per objecte coordinar i consolidar en un únic Registre tota la informació actual i futura relativa a empresaris i la resta d'operadors econòmics, tant la inscrita o susceptible d'inscripció en el ROLECE com la inscrita o susceptible d'inscripció en el Registre de Contractistes i Empreses Classificades de la Comunitat Valenciana, manté invariables les competències de les respectives administracions respecte de la tramitació i resolució dels expedients d'inscripció registral, però atorga els mateixos efectes i eficàcia plens davant de tots els òrgans de contractació del sector públic en els assentaments practicats en el registre per les dos administracions.  
El Registre Oficial de Licitadors i Empreses Classificades del Sector Públic, de caràcter electrònic i accés telemàtic, facilitarà tant als òrgans de les dos administracions com a les persones interessades el seu accés a través d'Internet. Totes les operacions necessàries per a la tramitació de les inscripcions en el Registre es practicaran sobre una única base de dades comunes, tant si la sol·licitud d'inscripció és practicada pels òrgans competents de la Generalitat com si ho és pels de l'Administració General de l'Estat.  
Els formularis d'inscripció, models i interfícies de l'aplicació informàtica seran comuns però s'adaptaran en tot el que siga necessari en els aspectes lingüístics, la simbologia, les denominacions i la resta de circumstàncies específiques de la Generalitat per a tots els tràmits i actuacions que hagen de ser efectuats per o dirigits als seus òrgans competents.  
B) Gestió del procediment  
Per a assolir els objectius enunciats les dos administracions es comprometen a promoure i impulsar els canvis normatius, organitzatius i de procediments necessaris en els seus respectius àmbits de competències, a adoptar els acords necessaris, i a realitzar, implantar i posar en servici els nous aplicatius i els sistemes informàtics necessaris, així com a modificar els ja existents, tot això de la manera més diligent possible.  
  
La tramitació dels expedients d'inscripció en el Registre Oficial de Licitadors i Empreses Classificades del Sector Públic i l'adopció dels corresponents acords seran competència de l'Administració a què es dirigisca el sol·licitant, quan l'empresari tinga el domicili en l'àmbit territorial de la Generalitat, i dels òrgans del Ministeri d'Hisenda i Administracions Públiques en els altres casos.  
L'administració del Registre Oficial de Licitadors i Empreses Classificades del Sector Públic, així com la gestió i el finançament de tot el que siga necessari per al seu bon funcionament, correspondran al Ministeri d'Hisenda i Administracions Públiques.  
C) Actuacions a escometre  
L'execució d'esta mesura exigix diversos tipus d'actuacions:  
- Mesures normatives, consistents en la modificació del text refós de la Llei de Contractes del Sector Públic, en l'article 83 i els articles del 326 a 332 i disposicions concordants i de desenrotllament, així com la modificació de les normes que regulen el Registre de Contractistes i Empreses Classificades de la Comunitat Valenciana. A eixos efectes, es promouran les modificacions normatives elevant-les, si és el cas, als òrgans legislatius corresponents.  
- Revisió, comparació i conciliació dels models d'informació i de gestió del ROLECE i del Registre de Contractistes i Empreses Classificades de la Comunitat Valenciana.  
- Conciliació i consolidació en un únic Sistema de Registre dels assentaments que es troben en el ROLECE i del Registre de Contractistes i Empreses Classificades de la Comunitat Valenciana d'acord amb el que preveu la clàusula segona.  
- Definició de les característiques formals específiques i la resta de requeriments institucionals, que hauran de complir les interfícies, els models i els formularis del nou Registre.  
- L'aportació de documentació als expedients per part de les persones interessades s'efectuarà de conformitat amb la normativa específica que, si és el cas, siga aplicable en funció de l'òrgan competent per a la tramitació de l'expedient, i s'instrumentaran els mecanismes necessaris per a l'accés compartit a la documentació acreditativa disponible per tots els òrgans que la necessiten.  
- Disseny, desenrotllament i implantació dels sistemes i aplicacions informàtiques necessaris per a la posada en servici del Registre Oficial de Licitadors i Empreses Classificades del Sector Públic, prenent com a punt de partida i reutilitzant en la mesura que siga possible els actius informàtics del ROLECE, incloent-hi l'obtenció telemàtica del certificat registral per part d'empreses i empleats públics.  
- Formació presencial dels usuaris si fóra necessari.  
D) Comité Tècnic  
A fi d'impulsar i coordinar l'execució de les actuacions necessàries per a l'execució de les mesures previstes en este conveni, així com per al seu seguiment, en este apartat es crearà un comité tècnic format per dos membres, un pertanyent a cada administració pública.  
  
El representant de l'Administració General de l'Estat serà el subdirector general de Classificació de Contractistes i Registre de contractes de la Direcció General del Patrimoni de l'Estat del Ministeri d'Hisenda i Administracions Públiques.  
El representant de la Generalitat serà la persona titular de la Secretaria de la Junta Superior de Contractació Administrativa de la Conselleria competent en matèria d'hisenda.  
A requeriment dels dits representants, podran incorporar-se a les sessions del Comité un o més experts, amb caràcter no permanent, en funció de les matèries a ser tractades en cada sessió.  
El Comité Tècnic es reunirà totes les quantes vegades que calga i a petició de qualsevol de les parts, i es reunirà almenys una vegada a l'any per a avaluar els resultats derivats de l'execució del conveni, i si és el cas proposar l'adopció de mesures que contribuïsquen al seu compliment.  
E) Costos d'este apartat del conveni de col·laboració  
Els costos derivats de les actuacions previstes en este apartat del conveni relatives als desenrotllaments informàtics, les seues modificacions, i l'operació i manteniment de les plataformes informàtiques de suport del Registre Oficial de Licitadors i Empreses Classificades del Sector Públic les assumirà l'Administració General de l'Estat, per mitjà de la Direcció General del Patrimoni de l'Estat.  
  
Els costos de les operacions d'adaptació o transformació dels assentaments registrals que es troben en el ROLECE i en el Registre de Contractistes i Empreses Classificades de la Comunitat Valenciana necessaris eventualment per al seu trasllat al Registre Oficial de Licitadors i Empreses Classificades del Sector Públic seran assumits per l'òrgan responsable del respectiu registre.  
El cost derivat de les operacions que haja d'assumir la Generalitat per la integració del Registre de Contractistes i Empreses Classificades en el Registre Oficial de Licitadors i Empreses Classificades del Sector Públic, que preveu l'apartat anterior, es finançaran amb càrrec al pressupost de la Generalitat destinat al projecte DESIGHA-2014-Desenrotllament dels sistemes d'informació de la Generalitat en matèria d'Hisenda. Lot II: Gestió econòmic financera i altres sistemes auxiliars, per al qual s'ha efectuat l'oportuna retenció de crèdit amb càrrec a l'aplicació pressupostària 54.41.01.461.95.528.84. Sense que es genere cap cost per la subscripció del Conveni  
  
Segona. Consolidació de la informació que es troba en el ROLECE i en el Registre de Contractistes i Empreses Classificades de la Comunitat Valenciana  
Les circumstàncies relatives als empresaris que figuren inscrites en el ROLECE i les que figuren inscrites en el Registre de Contractistes i Empreses Classificades de la Comunitat Valenciana, a excepció d'aquelles sobre les quals hi haja informació contradictòria, es traslladaran d'ofici al Registre Oficial de Licitadors i Empreses Classificades del Sector Públic. A fi de dur a terme este trasllat, es procedirà de la manera següent:  
Primer. Elaboració del cens consolidat d'empresaris inscrits i de la relació d'empresaris inscrits en ambdós registres  
En primer lloc, a partir de la informació que es troba en ambdós registres, es procedirà a elaborar el cens consolidat d'empresaris inscrits, identificats unívocament pel seu NIF si són espanyols, pel seu NIE si són persones físiques residents a Espanya i de nacionalitat no espanyola, i pel seu VIES o DUNS en els altres casos. Es procedirà igualment a establir la relació dels empresaris que estiguen inscrits en ambdós registres. A este efecte, els responsables dels respectius registres proporcionaran a la Direcció General del Patrimoni de l'Estat la relació d'empresaris inscrits, amb expressió de l'identificador i de la denominació social de cada empresari.  
Segon. Trasllat al Registre Oficial de Licitadors i Empreses Classificades del Sector Públic dels assentaments registrals d'empresaris inscrits en un sol registre  
La informació continguda en els assentaments del ROLECE i la continguda en els del Registre de Contractistes i Empreses Classificades de la Comunitat Valenciana, que no es referisca a empresaris que figuren en la relació d'empresaris inscrits en ambdós registres, es traslladarà d'ofici al Registre Oficial de Licitadors i Empreses Classificades del Sector Públic, prèvia realització de les transformacions de formats de dades que, si és el cas, siguen necessàries per a això.  
Amb este fi, l'òrgan responsable de l'administració del Registre de Contractistes i Empreses Classificades de la Comunitat Valenciana remetrà a la Direcció General del Patrimoni de l'Estat una certificació amb el contingut dels assentaments del Registre de Contractistes i Empreses Classificades de la Comunitat Valenciana que hagen de ser traslladats al Registre Oficial de Licitadors i Empreses Classificades del Sector Públic, en el format estructurat d'intercanvi d'informació que a este efecte es definisca per a facilitar-ne el tractament automatitzat i la incorporació al Registre.  
Tercer. Trasllat al Registre Oficial de Licitadors i Empreses Classificades del Sector Públic de assentaments relatius a prohibicions de contractar  
Les inscripcions relatives a prohibicions de contractar en vigor que figuren inscrites en el Registre portat per l'administració en cada cas competent per a l'esmentada inscripció es traslladaran d'ofici, amb caràcter preferent a qualsevol altra circumstància, prèvia verificació i, si és el cas, esmena d'ofici de les dades d'identificació i de denominació social de l'interessat en cas d'existir informacions contradictòries, dubtoses o incompletes sobre les dites circumstàncies.  
Quart. Empresaris amb inscripcions relatives a la seua classificació com a contractista d'obres o de servicis  
Les inscripcions relatives a la classificació de l'empresari com a contractista d'obres o de servicis que figuren inscrites en el Registre portat per l'Administració en cada cas competent per a atorgar l'esmentada classificació i que no hagueren sigut traslladades en aplicació d'allò que s'ha assenyalat en el punt Segon, es traslladaran d'ofici junt amb les dades corresponents a la seua personalitat i capacitat d'obrar als que es referixen els apartats 1 o 2 ?segons es tracte de persones jurídiques o d'empresaris individuals?, de l'article 16 del Reial Decret 817/2009, de 8 de maig, pel qual es desplega parcialment la Llei 30/2007, de 30 d'octubre, de Contractes del Sector Públic, amb caràcter preferent a qualsevol altra circumstància a excepció de les indicades en el punt tercer.  
  
En cas d'existir informacions contradictòries sobre alguna de les dites circumstàncies, prevaldran les dades que respecte d'eixe empresari i circumstància figuren en el registre portat per l'administració que va atorgar la classificació que es trasllada, excepte prova en contra, i s'informarà la persona interessada d'allò que s'ha fet.  
En el cas que les informacions contradictòries afecten circumstàncies d'un empresari que dispose de classificacions en vigor atorgades per les dos administracions es procedirà a la verificació d'ofici de les esmentades circumstàncies, es traslladaran al Registre Oficial de Licitadors i Empreses Classificades del Sector Públic les dades de les dites circumstàncies verificades i, si és el cas, esmenades, i també les classificacions atorgades per les dos administracions, i s'informarà la persona interessada d'allò que s'ha fet.  
Quint. Trasllat del contingut dels altres assentaments corresponents a empresaris inscrits en ambdós registres  
Les circumstàncies d'inscripció voluntària arreplegues en els assentaments que es troben en el ROLECE i en els que es troben en el Registre de Contractistes i Empreses Classificades de la Comunitat Valenciana corresponents a empresaris inscrits en ambdós registres i no incloses en els casos previstos en els punts anteriors es traslladaran d'ofici al Registre Oficial de Licitadors i Empreses Classificades del Sector Públic sempre que no hi figuren dades contradictòries.  
  
Quan en els assentaments d'origen figure informació contradictòria que afecte alguna de les circumstàncies recollides en els apartats 1 i 2 de l'article 16 del Reial Decret susdit, no es procedirà al trasllat al Registre Oficial de Licitadors i Empreses Classificades del Sector Públic cap informació relativa a la persona interessada, a qui s'informarà d'això i de les raons que motiven la improcedència del trasllat de les seues dades.  
Quan la informació contradictòria afecte alguna altra circumstància susceptible d'inscripció voluntària i diferent de les anteriors, esta deficiència impedirà el seu trasllat al Registre Oficial de Licitadors i Empreses Classificades del Sector Públic. En tals casos es procedirà al trasllat a l'esmentat registre de les dades de l'empresari relatives a les altres circumstàncies, que no patixen d'informacions contradictòries bé per figurar inscrites només en un dels registres, bé que, figurant en ambdós, la informació sobre les esmentades circumstàncies és coincident, i s'informarà l'empresari d'allò que s'ha fet i de les raons que ho motiven.  
  
Sext. Tancament i obertura de registres  
Una vegada traslladats al Registre Oficial de Licitadors i Empreses Classificades del Sector Públic els assentaments que es troben en el Registre Oficial de Licitadors i Empreses Classificades de l'Estat i en el Registre de Contractistes i Empreses Classificades de la Comunitat Valenciana en els termes descrits en els punts anteriors, i prèvia adopció de les mesures normatives i de procediment que resulten necessàries, els dos últims quedaran tancats i es procedirà a l'obertura del primer, que els substituirà a tots els efectes legalment previstos.  
A partir de l'obertura del Registre Oficial de Licitadors i Empreses Classificades del Sector Públic, les sol·licituds d'inscripció voluntària que es reben s'entendran referides a este Registre, i les inscripcions que per disposició legal hagen de practicar-se d'ofici les practicaran igualment en l'esmentat registre els òrgans competents tant de l'Administració de l'Estat com de la Generalitat, de conformitat amb les competències respectives.  
  
Tercera. Procediment d'inscripció en el Registre Oficial de Licitadors i Empreses Classificades del Sector Públic  
La instrucció dels expedients i la pràctica dels assentaments d'inscripció en el Registre Oficial de Licitadors i Empreses Classificades del Sector Públic per part de les dos administracions estaran subjectes a les regles comunes de procediment que a este efecte acordarà la comissió mixta que establix la clàusula sexta del conveni, a proposta del comité tècnic previst en la clàusula primera, punt II del conveni, a fi de garantir l'aplicació de criteris homogenis de qualificació i inscripció registral.  
  
  
Quarta. Publicació  
Una vegada subscrit, el present conveni de col·laboració serà publicat en el Boletín Oficial del Estado, en el Diari Oficial de la Comunitat Valenciana i en la Plataforma de Contractació del Sector Públic, sense perjuí que es puga fer en altres mitjans. Igualment, hauran de ser objecte de publicació les seues modificacions, i l'extinció dels seus efectes. Mitjançant una resolució de la Direcció General del Patrimoni de l'Estat es publicarà en el Boletín Oficial del Estado l'extensió de la vigència a què es referix l'apartat 4t de la clàusula següent.  
  
  
Quinta. Modificació, vigència i extinció  
1. El present conveni produirà efectes des del moment de la seua firma i tindrà una duració de 5 anys.  
2. A fi de facilitar el compliment dels fins del present conveni, podrà ser modificat en qualsevol moment al llarg de la seua vigència, per mutu acord entre les parts firmants.  
3. El conveni no podrà ser denunciat fins que no haja transcorregut un any de la seua vigència. Transcorreguda el qual podrà denunciar-se en la totalitat o només en alguns dels apartats, i causarà efecte la denúncia del conveni a partir del transcurs de tres mesos a comptar de la denúncia.  
La denúncia del conveni no eximirà les parts del compliment dels compromisos adquirits fins a la data d'efectes de la denúncia.  
4. La vigència del conveni podrà prorrogar-se expressament, de conformitat amb el que establix l'article 11, apartat e, del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, per un nou termini igual al previst en l'apartat 1 de la present clàusula quan, arribat el moment de la seua extinció, no haguera sigut denunciat per cap de les parts, i la Generalitat haurà de seguir, per a l'aprovació de la pròrroga, els mateixos tràmits que ha seguit per a l'aprovació del conveni.  
  
5. Així mateix, el present conveni quedarà sense efecte per alguna de les causes següents:  
a) Per mutu acord entre les parts.  
b) Impossibilitat acreditada o sobrevinguda de compliment dels compromisos adquirits per motius aliens a la voluntat de les parts.  
La comissió mixta regulada en la clàusula sexta adoptarà les mesures oportunes perquè, en cas de resolució del Conveni per causes diferents de la finalització de la seua vigència, es determine la forma de finalitzar les actuacions en curs d'execució.  
  
Sexta. Comissió mixta  
1. Per al control del compliment i gestió del que disposen les clàusules d'este conveni de col·laboració es constituirà, sense perjuí dels comités tècnics previstos en la clàusula primera i de les comissions de gestió a què es referix la clàusula sèptima, una comissió mixta, que actuarà com a comissió de seguiment del conveni, amb les funcions següents:  
1r) Verificar les connexions i funcionament de la Plataforma de Contractació del Sector Públic en relació amb la Plataforma de Contractació la Generalitat.  
2n) Verificar la coordinació entre el Registre de Contractistes i Empreses Classificades de la Comunitat València amb el ROLECE de l'Administració General de l'Estat.  
3r) Resolució de les controvèrsies que pogueren plantejar-se sobre la interpretació i execució del present conveni.  
4t) Analitzar, estudiar i proposar qualsevol mesura que siga d'utilitat per al bon funcionament del conveni.  
2. Esta comissió estarà integrada per quatre vocals, dos en representació del Ministeri d'Hisenda i Administracions Públiques, que seran designats per la Direcció General de Patrimoni de l'Estat, i els altres dos, per la conselleria amb competències en matèria d'hisenda de la Generalitat, i la presidència de la comissió correspondrà alternativament, cada any, a la representació d'una o l'altra administració pública. La subsecretaria de l'esmentada conselleria serà l'òrgan de l'administració autonòmica al qual s'haurà de trametre còpia de les actes, acords o informes que, si és el cas, emeta la comissió en el desplegament i l'execució de les funcions que tinguera assignades.  
3. La comissió es reunirà com a mínim una vegada a l'any, o abans si ho sol·licita algun dels membres, i hi podran assistir tots els assessors i col·laboradors que es considere necessari.  
4. Seran aplicables a l'actuació de la comissió les normes de constitució i actuació dels òrgans col·legiats que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptima. Comissions de gestió  
Una vegada desenrotllats els diferents apartats continguts en este conveni i aprovades si és el cas, les modificacions normatives necessàries, la gestió de la Plataforma de Contractació del Sector Públic i el Registre Oficial de Licitadors i Empreses Classificades del Sector Públic les efectuaran dos òrgans col·legiats en què estaran representades tant l'Administració General de l'Estat com la Generalitat, en la forma que reglamentàriament s'establisca.  
  
Octava. Compromisos  
Les parts firmants del present conveni es comprometen a tramitar els procediments legalment previstos i a adoptar els acords necessaris de la manera més diligent possible, amb l'objecte de dur a terme totes les actuacions que s'arrepleguen en el present conveni, així com a desenrotllar plenament les disposicions normatives previstes i la resta d'actuacions que preveu este conveni.  
  
Novena. Naturalesa i interpretació  
El present conveni de col·laboració se celebra a l'empara del que disposen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
De conformitat amb allò que disposa l'article 8.3 de la Llei 30/1992, de 26 de novembre, el present conveni té naturalesa administrativa i està subjecte, quant a la seua regulació, a l'ordenament juridicoadministratiu.  
Les qüestions litigioses que puguen sorgir de la seua interpretació i compliment seran de coneixement i competència de l'orde jurisdiccional contenciós administratiu.  
L'òrgan mixt de vigilància i control que crea la clàusula sexta resoldrà els problemes d'interpretació i compliment que es plantegen en l'execució del present conveni.  
El present conveni de col·laboració no està subjecte a les disposicions del text refós de la Llei de Contractes del Sector Públic, aprovat pel RDL 3/2011, de 14 de novembre, d'acord amb el que establix l'article 4.1.c del mateix. No obstant això, els dubtes i llacunes que si és el cas pogueren presentar-se derivades de la seua execució o interpretació es resoldran, per l'òrgan competent, aplicant els principis continguts en l'esmentada norma.  
De conformitat amb tot el que exposa i convingut, en l'exercici de què són titulars els firmants subscriuen este conveni per duplicat exemplar.  
  
Pel Ministeri d'Hisenda i Administracions Públiques,  
La subsecretària del Ministeri d'Hisenda i Administracions Públiques: Pilar Platero Sanz.  
  
Per la Generalitat  
El conseller d'Hisenda i Administració Pública: Juan Carlos Moragues Ferrer.